ສະຫະປະຊາຊາດ ຊົມເຊີຍໝາກຜົນຂອງກອງປະຊຸມສຸດຍອດ ອາເມລິກາ - ສປປ.ເກົາຫຼີ
ກປ.ອອນໄລ - ກ່າວປາໄສຕໍ່ສື່ມວນຊົນ, ທ່ານ Stephane Dujarric ໂຄສົກຂອງເລຂາທິການໃຫຍ່ສະຫະປະຊາຊາດ ໃຫ້ຮູ້ວ່າ, ທ່ານເລຂາທິການໃຫຍ່ສະຫະປະຊາຊາດ Antonio Guterres ຊົມເຊີຍໝາກຜົນຕັ້ງໜ້າຂອງກອງປະຊຸມສຸດຍອດ ອາເມລິກາ ແລະສປປ. ເກົາຫຼີ.
ທັດສະນະຂອງທ່ານເລຂາທິການໃຫຍ່ສະຫະປະຊາຊາດກ່ຽວກັບການປອດນິວເຄຼຍຢູ່ແຫຼມເກົາຫຼີ ບໍ່ມີການປ່ຽນແປງ. ທ່ານຢັ້ງຢືນຄືນໃໝ່ວ່າ, ການປອດນິວເຄຼຍຕ້ອງສົມບູນ, ກະຈ່າງແຈ້ງ ແລະບໍ່ສາມາດຕ່າວປີ້ນໄດ້. ສະຫະປະຊາຊາດ ກໍ່ຢັ້ງຢືນວ່າ, ຈີນ ສວມບົດບາດສໍາຄັນ ແລະຕັ້ງໜ້າສໍາລັບສະພາບການຢູ່ແຫຼມເກົາຫຼີ.
ຕອບຄໍາຖາມຂອງນັກຂ່າວກ່ຽວກັບບົດບາດຂອງສະຫະປະຊາຊາດ ເພື່ອແນໃສ່ໜູນຊ່ວຍການປອດນິວເຄຼຍຢູ່ແຫຼມເກົາຫຼີ, ທ່ານ Stephane Dujarric ໂຄສົກຂອງເລຂາທິການໃຫຍ່ສະຫະປະຊາຊາດ ເນັ້ນໜັກວ່າ, ທັງອົງການພະລັງງານປະລະມານູສາກົນ, ອົງການສັນຍາວ່າດ້ວຍການເກືອດຫ້າມທົດລອງອາວຸດນິວເຄຼຍ ພ້ອມກັບບັນດາອົງການຈັດຕັ້ງຕ່າງໆຂອງສະຫະປະຊາຊາດລ້ວນແຕ່ໜູນຊ່ວຍວິວັດທະນາການດັ່ງກ່າວ. ພ້ອມທັງເນັ້ນໜັກວ່າ, ກອງປະຊຸມສຸດຍອດ ອາເມລິກາ - ສປປ.ເກົາຫຼີ ແມ່ນການເລີ່ມຕົ້ນຂອງວິວັດທະນາການປອດນິວເຄຼຍຢູ່ແຫຼມເກົາຫຼີ.
ແປໂດຍ: ຫງວຽນກຸກ